Komisijos reglamentas (EB) Nr. 1974/96
1996 m. spalio 15 d.
iš dalies keičiantis Komisijos reglamentą (EB) Nr. 716/96, patvirtinantį išskirtines Jungtinės Karalystės jautienos rinkos rėmimo priemones
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 1588/96 [2], ypač į jo 23 straipsnį,
kadangi Komisijos reglamentas (EB) Nr. 716/96 [3] su paskutiniais pakeitimais, padarytais Reglamentu (EB) Nr. 1846/96 [4], numatė išskirtines Jungtinės Karalystės jautienos rinkos rėmimo priemones, ypač galimybę už galvijus, skerdžiamus pagal reglamente nustatytą projektą, sumokėti gamintojams po 1 ekiu už gyvojo svorio kilogramą; kadangi, atsižvelgiant į dabartinę rinkos kainų raidą Jungtinėje Karalystėje, tikslinga šią sumą koreguoti; kadangi dėl tos priežasties Bendrijos indėlis ekiu taip pat turi būti koreguojamas;
kadangi tas pats reglamentas reikalauja, kad pagal jo nuostatas paskerstų galvijų galvos, vidaus organai ir skerdenos būtų visam laikui pažymimos ir hermetiškuose konteineriuose gabenamos į leidimą turinčias deginimo arba lydymo gamyklas, kuriose jos būtų perdirbamos ir sunaikinamos; kadangi Jungtinės Karalystės kompetentingoms institucijoms turėtų būti leidžiama ribotą galvijų skaičių prieš juos sunaikinant naudoti mokslo tyrimams ir švietimui su sąlyga, kad šios institucijos vykdys būtiną kontrolę;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 716/96 iš dalies keičiamas taip:
1) 1 straipsnyje pridedama 6 dalis:
"6. Nepaisant straipsnio 1 dalies ir su sąlyga, kad bus vykdoma būtina kontrolė, Jungtinės Karalystės kompetentingai institucijai leidžiama ribotą galvijų skaičių prieš juos perdirbant ir sunaikinant naudoti mokslo tyrimams ir švietimui.";
2) 2 straipsnio 1 dalyje suma "1 ekiu" pakeičiama "0,9 ekiu", o suma "392 ekiu" pakeičiama "353 ekiu".
3) 2 straipsnio 2 dalyje suma "1 ekiu" pakeičiama "0,9 ekiu".
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas galvijams, nupirktiems ne anksčiau kaip pirmąjį pirmadienį po paskelbimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. spalio 15 d.